Charles Parsons
Charles Parsons, Charles Algernon Parsons, 13.6.1854-11.2.1931, britisk ingeniør og opfinder inden for dampturbiner og elektriske generatorer; søn af lord Rosse. Parsons ydede vigtige bidrag inden for udviklingen af dampturbiner gennem opfindelse af overtryksturbinen med mange trin. I 1894 udtog han patent på at drive skibes propeller eller skovlhjul vha. dampturbiner, og i 1897 byggede hans firma, Parsons Marine Steam Turbine Co., det første turbineskib, Turbinia, der sejlede med en fart på ca. 35 knob mod 29-30 knob for den tids hurtigste torpedobåde.
Parsons virke inden for dampteknikkens udvikling med udtagning af mere end 300 patenter gør ham næst efter James Watt til Englands betydeligste opfinder inden for dampkraftteknik.